Р Е П У Б Л И К А С Р П С К А

СКУПШТИНА ОПШТИНЕ ХАН ПИЈЕСАК

Број: 01-022-107/22

Датум: 12.09.2022. године

На основу члана 39. и члана 82. став 2. Закона о локалној самоуправи („Службени гласник Републике Српске“, број 97/16, 36/19 и 61/21), и члана 37. Статута општине Хан Пијесак („Службени гласник општине Хан Пијесак“бр. 10/17), Скупштина општине Хан Пијесак, на сједници одржаној дана 12.09.2022. године донијела је

ОДЛУКУ

О КРИТЕРИЈУМИМА, НАЧИНУ И ПОСТУПКУ РАСПОДЈЕЛЕ СРЕДСТАВА ИЗ ФОНДА ЗА РАЗВОЈ БИЗНИСА МАРГИНАЛИЗОВАНИХ ГРУПА ЖЕНА КОЈИ СЕ ФИНАНСИРАЈУ ЗДРУЖЕНИМ СРЕДСТВИМА БУЏЕТА ОПШТИНЕ ХАН ПИЈЕСАК И USAID/INSPIRE-a

**ПОГЛАВЉЕ I – ОПШТЕ ОДРЕДБЕ**

Члан 1.

(Предмет одлуке)

(1) Овом одлуком утврђују се критеријуми, начин и поступак расподјеле буџетских средстава Општине Хан Пијесак, и средстава USAID/INSPIRE у укупном износу од 60.000,00 конвертибилних марака.

(2) Наведени износ се расподјељује у складу са Уговором бр. 20.04.0-D1.C-817 који је 16. јуна 2022. године склопљен између Општине Хан Пијесак и Института за развој младих КУЛТ - USAID-ов Програм подршке заштити људских права (USAID/INSPIRE) на основу којег обје уговорне стране, Општина Хан Пијесак и USAID/INSPIRE, осигуравају по 30.000,00 конвертибилних марака с тим што је удио USAID/INSPIRE без урачунатог ПДВ-а што, у складу са актуелним процедурама поврата ПДВ-а, отвара могућност да финално укупнo доступна средства буду и виша од 60.000,00 конвертибилних марака.

.

Члан 2.

(Апликантице)

Средства из члана 1. ове одлуке додјељују се маргинализованим групама жена (женама жртавама насиља, самохраним мајкама, незапосленим младим женама млађим од 35 година, дугорочно незапосленим женама без обзира на старосну доб, женама с инвалидитетом или с дјететом с инвалидитетом, женама из руралних подручја, те женама које су на неки други начин маргинализоване):

• као појединцима или као тиму;

• које имају пословне идеје и желе започети посао у одређеној дјелатности на подручју општине Хан Пијесак;

• које нису имале регистрован а потом угашен бизнис, односно по први пут региструју бизнис;

• са пребивалиштем на подручју општине Хан Пијесак;

• које нису осуђиване за кривична дјела против привреде и кривична дјела против имовине.

Важно је истаћи да се средства додјељују бизнису, а не корисници као физичком лицу.

Члан 3.

(Властито финансијско учешће)

Како би се осигурао виши степен одговорности, апликантице се обавезују суфинансирати до 10 % укупног износа кандидованог пословног плана, а прецизан удио ће дефинисати начелник у тексту јавног позива с тим да тражени удио властитог финансијског учешћа не може бити виши од 10 %.

**ПОГЛАВЉЕ II – ЈАВНИ ПОЗИВ**

Члан 4.

(Јавни позив)

(1) Средства се додјељују на основу јавног позива који објављује начелник општине Хан Пијесак.

(2) Јавни позив за расподјелу средстава из члана 1. ове одлуке објављује се на огласној табли, службеној web-страници али и путем других средстава информисања како би се осигурао што виши степен видљивости (друштвене мреже и сл.).

(3) Јавни позив за расподјелу средстава биће отворен најмање 30 дана од дана објављивања.

(4) У оквиру јавног позива не може се фининасирати:

 • бизнис чије дјеловање, производи или услуге штете животној средини,

 • бизнис који се бави производњом, продајом или прерађевином дувана,

• бизнис који се бави производњом или продајом алкохолних пића или артикала са садржајем алкохола,

• бизнис који се бави трговином и угоститељством (изузев оригиналних идеја везаних за туризам и домаће производе),

• бизнис који се бави производњом или продајом оружја и муниције,

• бизнис који се бави неетичним и рискантним дјелатностима.

(5) У оквиру jавног позива могу се финансирати:

• трошкови регистрације фирме,

• дио или у цјелости трошкови закупнине простора у првој години обављања дјелатности,

• дио или у цјелости трошкови књиговодствених услуга у првој години обављања дјелатности,

• трошак минималних пореза и доприноса у првој години обављања дјелатности,

• дио или у цјелости трошкови уређења и опремања пословног простора до висине одобрених средстава,

• дио или у цјелости трошкови набавке пољопривредних сировина и стоке до висине одобрених средстава,

• дио или у цјелости трошкови набавке опреме, машина, алата, материјала који морају бити нови до висине одобрених средстава.

Члан 5.

(Комисија за одабир бизниса)

(1) Одабир бизниса за финансирање средствима буџета Општине и USAID/INSPIRE-а врши Комисија, коју именује начелник општине Хан Пијесак.

(2) Комисију чине предсједник и најмање четири члана. Обавезно је да један члан Комисије буде из реда запослених у Одјељењу за управљање развојем, привреду, финансије и друштвене дјелатности, један члан Комисије из пословног сектора, један члан из тима USAID/INSPIRE-а. Остали чланови могу бити релевантни појединци из јавног, приватног или цивилног сектора, с тим да укупан број чланова Комисије мора бити најмање 5 (пет) а највише 10 (десет).

(3) Стручне и административно-техничке послове за потребе Комисије обављаће један члан Комисије у сарадњи са секретаром Скупштине општине Хан Пијесак .

**ПОГЛАВЉЕ III – ПРИЈАВА НА ЈАВНИ ПОЗИВ**

Члан 6.

(Пријава)

 (1) Субјекти из члана 2. ове одлуке подносе пријаву Комисији на објављени јавни позив.

(2) Пријава треба садржавати:

• попуњен пословни план;

• биографију;

• копију личне карте;

• копију пријаве о пребивалишту;

• изјаву о властитом суфинансирању, у проценту који ће бити прецизиран у тексту јавног позива;

• евентуално: додатне документе које Општина одреди.

(3) Апликантица може тражити укупан износ вриједности пословног плана или дио недостајућих средстава, што је дужна назначити у захтјеву.

(4) Апликантица може аплицирати неограниченим бројем пословних планова, али ће само један бити подржан.

(5) Један тим, као самостални подносилац, може пријавити више пословних планова. Иста особа не може бити члан два тима, нити истовремено пријавити идеју као самостални подносилац и бити члан једног тима.

Члан 7.

(Пријавни образац/Пословни план)

Пријавни образац у виду пословног плана подноси апликантица и садржи:

• личне податке о апликантици (име и презиме, адресу, телефон / факс, е-mail и друге податке предвиђене пријавним обрасцем);

• сажетак пословног плана;

• информације о менаџменту;

• карактеристике производа / услуге;

• анализу тржишта;

• маркетинг и план продаје;

• факторе успјеха и ризика;

• финансијски и инвестициони план.

Члан 8.

(Информације за апликантице)

Пријавни образац за финансирање бизниса средствима из члана 1. ове одлуке биће објављен на општинској wеб-страници и доступан у шалтер сали.

Пријаве се подносе Одјељењу за управљање развојем, привреду, финансије и друштвене дјелатности с назнаком „За Комисију за додјелу средстава у склопу Програма подршке заштити људских права“, лично или поштом на адресу: Александра Карађорђевића 4, 71360 Хан Пијесак.

**ПОГЛАВЉЕ IV – КРИТЕРИЈУМИ ЗА ОЦЈЕЊИВАЊЕ**

Члан 9.

(Критеријуми)

1. Начелник општине врши одабир бизниса на основу приједлога Комисије из члана 5. ове одлуке, који је сачињен у складу са сљедећим критеријумима.

a) Позитивни критеријуми:

• да је испоштована процедура за писање пословног плана;

• да се пословни план реализује на подручју општине Хан Пијесак;

• да се пословни план који се односи на пољопривреду не реализује путем регистрације пољопривредног газдинства (комерцијално/некомерцијално) већ као самостални предузетник или д.о.о.;

• да реализација бизниса не угрожава животну средину и да је у складу са свим важећим законима и другим прописима о заштити животне средине.

б) Критеријуми за оцјену квалитета пословног плана у оквиру сљедећих сегмената (детаљније образложени у оквиру обрасца за оцјењивање пословног плана):

• пословна идеја

• број запослених

• производ / услуге

• анализа тржишта

• маркетиншки план

• финансијски план и инвестициони план

в) Елиминаторни критеријуми:

• пословни план није достављен у назначеном року;

• нису испуњени формални услови за пријаву пословног плана (непотпуна или нетачна документација);

• пословни план није попуњен у потпуности;

• није достављена изјава о предвиђеном властитом суфинансирању;

• бизнис се не реализује на подручју општине Хан Пијесак;

• апликантица је осуђивана за кривична дјела против привреде и кривична дјела против имовине;

• бизнис је већ регистрован или је био регистрован па угашен.

Члан 10.

(Оцјена пословног плана)

(1) За оцјену пословног плана Комисија ће одредити број бодова за сваки од критеријума у оквиру обрасца за оцјењивање пословног плана.

(2) Коначна оцјена представља збир бодова додијељених по свим критеријумима.

(3) Уколико се чланови не усагласе око неког од елиминаторних критеријума, коначна одлука доноси се на основи већине гласова свих чланова Комисије.

(4) Комисија коначну оцјену сваког пословног плана врши на обрасцу за Комисију, који је саставни дио ове одлуке.

(5) Комисија задржава право да не прихвати пријаве које се односе на покретање бизниса за које Комисија оцијени да нису релевантни за подручје општине Хан Пијесак и/или не доприносе унапређењу локалног пословног окружења.

Члан 11.

(Образац за Комисију)

Образац за Комисију садржи:

а) назнаку подржава ли се пословни план у цијелости или само један његов дио;

б) оцјену пословног плана на основи бодовања у складу са члановима 9. и 10. ове одлуке;

в) назнаку да се пословни план одбија (у случају да нису испуњени критеријуми);

г) рубрику с образложењем одбијања пословног плана (у случају одбијања);

д) рубрику Остало за додатна мишљења и образложења у вези с пословним планом (од важности за Комисију), а чије вредновање није прописано у критеријумима;

ђ) потписе предсједника и свих чланова Комисије.

Члан 12.

(Одлука о расподјели средстава)

(1) Комисија доноси приједлог одлуке о расподјели средстава руководећи се оцјеном пословног плана на основу критеријума прописаних у Члану 9. ове одлуке. У случају да два или више пословних планова добију исти број бодова, а расположива средства нису довољна за њихово финансирање, Комисија већином гласова врши одабир пословног плана за финансирање.

(2) Комисија је дужна припремити приједлог одлуке о расподјели средстава и доставити га начелнику општине у року од 15 дана од дана истека рока јавног позива за пријаву пословног плана.

(3) Одлуку о расподјели средстава из става (2) овог члана доноси начелник општине и иста се објављује на службеној web-страници и огласној табли Општине. Одлука у писаном облику, која ће садржавати упутство о приговору, се путем Комисије, доставља свакој апликантици појединачно.

**ПОГЛАВЉЕ V – УГОВОРИ С АПЛИКАНТИЦАМА**

Члан 13.

(Уговори за одобрене пословне планове)

(1) Након доношења одлуке о расподјели средстава, начелник општине и USAID/INSPIRE закључују уговор са субјектима из члана 2. ове одлуке (апликантице), који садржи права, обавезе и одговорности, начин праћења провођења одобреног пословног плана, начин праћења намјенског трошења средстава, те елементе наративног и финансијског извјештавања о реализацији пословног плана.

(2) Средства ће бити дозначена након потписивања уговора, у ратама, по принципу авансне уплате / рефундације, у складу с достављањем потребне документације.

Члан 14.

(Извјештаји)

Апликантице којима су додијељена средства за развој бизниса подносе наративне и финансијске извјештаје о реализацији општинском начелнику односно имплементационом тиму, у складу с роковима предвиђеним уговором о додјели средстава.

Члан 15.

 (Праћење закључених уговора)

Праћење закључених уговора за одобрене пословне планове из члана 13. став (1) ове одлуке и контролу утрошка средстава врши Одјељење за управљање развојем, привреду, финансије и друштвене дјелатности у сарадњи с особљем USAID/INSPIRE-а.

**ПОГЛАВЉЕ VI – ЗАВРШНЕ ОДРЕДБЕ**

Члан 16.

(Ступање на снагу)

Ова Одлука ступа на снагу осмог дана од дана објављивања у „Службеномгласнику општине Хан Пијесак“.

ПРЕДСЈЕДНИК СКУПШТИНЕ ОПШТИНЕ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (Кристина Стојановић, дипл. ек.)